"Vi tror på Gud Fader, den Almægtige, himlens og jordens skaber". Sådan lyder det flere steder i Nordjylland, hvor der afholdes flest konfirmationer på landsplan.

Det er højsæson for konfirmander landet over, og i Nordjylland har flere unge mennesker været flittige med deres kirkegang og øvet trosbekendelsen. For i 2022 blev Nordjylland den landsdel i Danmark, hvor flest blev konfirmeret. Samlet set blev cirka 45.700 unge konfirmeret i 2022, svarende til cirka 66 procent af de 14-15-årige. Men i Nordjylland var det tal betydeligt større med hele 81 procent konfirmeret. Færre konfirmeres Men færre tilvælger den kristelige bekræftelse, som konfirmationen er. Sammenligner man det nationale tal fra 2022 med antallet af konfirmander i 2012, bliver det tydeligt, da der dengang blev konfirmeret 71 procent af de 14-15-årige konfirmeret i Danmark. Dermed er der sket et fald på 5 procent de seneste 10 år. Og det er en udvikling, som afspejles i hele landet. Også i Nordjylland, hvor hele 84 procent blev konfirmeret 2012. Ifølge Dorthe Larsen, afdelingsleder hos Danmarks Statistik, kan der være flere årsager til, at man fravælger konfirmationen og "alle gode gaver, der kommer ovenned": - Blandt andet spiller det en rolle, at mange kommuner i provstierne med en lav konfirmationsprocent har en særlig høj andel af borgere med ikke-vestlig baggrund, siger Dorthe Larsen, afdelingsleder hos Danmarks Statistik.